Спадарыня Альхоўка ўвогуле заявіла, што тыя, хто пісаў лісты супраць закону, цяпер будуць адказныя за ўсе злачынствы і забойствы, якія будуць адбывацца ў сям’і. Я б сказаў, што гэта маніпулятыўная заява, але думаю, што варта ўжыць больш моцныя эпітэты. Гэта проста глупа і нізка. Глупа, бо рашэньне прымае Лукашэнка і ніякія падпісанты тут ні пры чым. Нізка абвінавачваць сваіх ідэйных апанентаў, якія таксама хочуць зменшыць гвалт у сям’і, проста бачаць тут іншыя спосабы. Паводле такой жа логікі можна заявіць, што ўсе людзі, якія выступаюць супраць смяротнага пакарання, — хочуць, каб у нас было больш злачынстваў. І калі у нас адменяць смяротнае пакаранне, менавіта яны будуць вінаватыя ў кожным забойстве ў краіне?